**Beszámoló a 2022. május 3-i presbiteri ülésre az egyházmegyei konfirmandus találkozóról**

Kedves Presbiter Testvérek!

Mivel lelkészkonferenciára mentem, ezért mégsem tudok részt venni az ülésen. Írásban „mondom el” a beszámolómat. Fogadjátok szeretettel!

Piliscsabán, a Béthel Konferencia Otthonban tartottuk április 22-24-i hétvégén.

A 17 konfirmandusunkból 14-en tudtak eljönni, ami jónak mondható, bár így sem a mienk volt a legnagyobb különítmény, hanem Szentendre 17 fiatalja . A 3 távolmaradó konfisunk is kimentést kért, alapos indokkal.

A találkozón mintegy 64 konfirmandus és 6 kísérő lelkész vett részt 6 budai gyülekezetből:

Budahegyvidék, Budaörs, Budafok, Szentendre, Piliscsaba és a mi gyülekezetünkből.

A hétvége tartalmi koncepcióját Pál apostol sokszínű apostoli tevékenysége köré szerveztük. Mind az áhítatoknak, mind a csoportos színjátszós feladatoknak Pál apostol tanításai és történetei adták a „muníciót”. A zenei vezetést Keczkó Pál esperes avatott gitárkíséretei és egy hegyvidéki konfis cajon-ozása jelentette.

Péntek este vacsorával kezdődött a program, utána ismerkedő estet tartottunk. Keczkó Szilvia hegyvidéki lelkésznő vezetésével sok vidám és érdekes információt tudtak meg egymásról a fiatalok, pl. ki a legifjabb és legidősebb egyházmegyei konfirmandus, kinek milyen háziállata van, ki milyen hangszeren játszik, vagy kinek milyen csonttörése volt már az életében, stb. A cél az volt, hogy megtapasztalják, mennyiféle meghatározottság és hasonlóság köti össze őket. Ez nagyon jól sikerült, mindenki felszabadult, vidám hangulatba került a játék végére. Ez után nagyívű és lelkes éneklés vezette be az esti áhítatot. Keczkó Pál esperes tartotta a Krisztushimnuszról (Fil 2,5-11).

Este 11-ig még aztán szabadon beszélgethettek, játszhattak, ismerkedhettek.

Másnap reggeli után a reggeli áhítat következett, amit én tartottam a Szentlélek elhívó és a Krisztus-követés útján megtartó munkájáról, Rm 8,14 -Akiket Isten Lelke vezérel, azok Isten fiai – alapján.

A délelőtt második részében vegyes csoportokra osztottan játékos vetélkedőn vehettek részt a konfisok, amit nagyon élveztek. Ebéd után egy kis pihenőidőt kaptak, majd Kézdy Péter piliscsabai lelkész bemutatta nekünk az épülő új Béthel-templomot. Ezután irányított szabadidős-mozgós tevékenységek vártak rájuk, szintén vegyes csapatokban: focibajnokság, röplabdázás vagy séta a városban. A délután fő feladata ezek után a Pál apostol jeles történeteit bemutató színdarabok kidolgozása volt, ugyanazokban a csoportokban, amikben délelőtt vetélkedtek. Vacsora után jött el a bemutatók ideje. Volt egy-két igen jól megkomponált színdarab is, de a lényeg az volt, hogy a csoportok tagjai legyenek egymást inspirálók, kreatívak és kooperatívak. Azt gondolom, erre nagyon jó volt az a feladat.

Édességgel díjaztuk a csoportos vetélkedő, a színdarabok, és az aznapi sportversenyek résztvevőit, és helyezettjeit.

Ismét nagyszerű és hangulatos közös éneklés után az esti áhítatot Horváth-Hegyi Olivér szentendrei lekész tartotta 2 Tim 2,11 alapján (Krisztussal együtt élni is fogunk).

Takarodóig újfent lehetőségük volt beszélgetni, ismerkedni és társasozni. Jó volt látni, hogy mertek egymás felé nyitni a más gyülekezetből érkezett fiatalok.

Vasárnap reggeli után összepakoltunk, és Endreffy Géza úti áldása után a gyülekezeti csoportok hazatértak saját istentiszteleteikre.

Én a 14 fiatalt felvittem a vári 11-es istentiszteletünkre, amely éppen GAS-szószékcserés istentisztelet volt. Egy egész komplex és sajátos istentiszteletet tapasztalhattak meg, keresztelővel, Gregersen-Labossa György diakóniai lelkész igei szolgálatával, és ezúttal még az Úrvacsora csendes szemlélésével.

A GAS istentisztelet révén komoly bevezetést kaptak a gyülekezeti és a GAS-adakozás fontosságába, aminek külön is örülök.

Hálát adhatunk Istennek konfirmandusainkért, szüleikért, családtagjaikért és kérjük imáinkat értük, hogy a megkezdett jó úton tovább járhassanak lelkesen, Krisztus követésében, egyre elkötelezettebben!

Üdvözlettel,

Péter Zoltán